Benoni-paartjie verskyn in hof oor kindermishandelingŉ Paartjie van Benoni, wat daarvan verdink word dat hulle hul sewe week oue babaseuntjie mishandel het, het Vrydag in die plaaslike landdroshof verskyn. Die paartjie staan tereg op aanklagte van kindermishandeling en aanranding met die doel om ernstig te beseer. Christo van As, die paartjie se regsverteenwoordiger, sê die saak is tot 15 September uitgestel vir verdere ondersoek. Die paartjie is vroeër op borgtog van R3 000 elk vrygelaat. Landdros Elmarie Schutte het intussen die paartjie se borgvoorwaardes verander. Hulle moes voorheen elke Saterdag by ‘n polisiestasie aanmeld maar hoef dit nie meer te doen nie. Die man en vrou, onderskeidelik 26 en 25 jaar oud, is volgens The Star in hegtenis geneem nadat personeel van die Linmed-hospitaal, wat die baba vir brongitis behandel het, gesien het hy is beseer en dit by die polisie aangemeld het. Die babaseuntjie het drie gebreekte ribbe, ŉ gebreekte knie en breinbeserings gehad. Hy is na ‘n plek van veiligheid geneem.